SUNDER SINGH
జావెలిన్‌ త్రోలో భారత్‌కు స్వర్ణం
లండన్‌: లండన్‌ వేధికగా శుక్రవారం ప్రారంభమైన పారా అథ్లెటిక్‌ ఛాంపియన్‌ షిప్‌లో పోటీల్లో భారత్‌కు స్వర్ణం దక్కింది. పురుషుల జావెలిన్‌ త్రో విభాగంలో భారత్‌కు చెందిన సుందర్‌ సింగ్‌ గుల్జార్‌ స్వర్ణం కైవసం చేసుకున్నాడు. 60.36మీటర్లు విసిరి పాయింట్ల పట్టికలో అగ్రస్థానంలో నిలిచి భారత్‌కు తొలి స్వర్ణం అందించాడు. ఈ క్రమంలో సుందర్‌ సింగ్‌ వ్యక్తిగత రికార్డుని కూడా నమోదు చేశాడు. శ్రీలంకకు చెందిన దినేశ్‌ ప్రియాత హెర్నాత్‌ 57.93మీటర్లు విసిరి రెండో స్థానంలో నిలిచాడు.
పారా అథ్లెటిక్‌ ఛాంపియన్‌ షిప్‌లో భారత్‌కు స్వర్ణం సాధించడం ఇదే తొలిసారి. 21ఏళ్ల సుందర్‌ గతేడాది జరిగిన రియో ఒలింపిక్స్‌లో పాల్గొన్న గుల్జార్‌ అర్హత పోటీల్లో అగ్రస్థానంలో నిలిచాడు. అయితే కొన్ని సాంకేతిక కారణాల వల్ల ఫైనల్‌ పోటీల్లో పాల్గొన లేకపోయాడు. ఆ తర్వాత ఈ ఏడాది ఫిబ్రవరిలో జరిగిన ఫజా ఐపిసి అథ్లెటిక్స్‌ గ్రాండ్‌ ప్రిక్స్‌ పోటీల్లో పాల్గొన్న గుల్జార్‌ జావెలిన్‌ త్రో, షాట్‌పుట్‌, డిస్కస్‌ త్రోలో మూడు స్వర్ణాలు గెలుచుకున్నాడు. పురుషుల షాట్‌పుట్‌ విభాగంలో వీరేందర్‌ ధావర్‌ తృటిలో పతకాన్ని చేజార్చుకున్నాడు. ఫైనల్‌ పోటీల్లో అతను నాలుగో స్థానంలో నిలిచాడు. లండన్‌ వేధికా పారా అథ్లెటిక్‌ ఛాంపియన్‌ షిప్‌ పోటీలు శుక్రవారం అట్టహాసంగా ప్రారంభమయ్యాయి. 90దేశాలకు చెందిన సుమారు వెయ్యి మంది క్రీడాకారులు ఈ ఛాంపియన్‌ షిప్‌కు హాజ రయ్యారు. 10రోజుల పాటు జరిగే ఈ టోర్నీలో సుమారు 202 విభాగాల్లో పోటీలు నిర్వహి స్తున్నారు. ===